સાઉદી અરેબિયા અને અમેરિકા વચ્ચેનું ઘર્ષણ આક્રમક નહીં બને તેવી સંભાવના પાછળ ક્રૂડના ભાવ વધતા અટકી ગયા હતા. બ્રેન્ટ ઘટીને 80 ડોલરની નજીક ટ્રેડ થતું હતું. બ્રેન્ટના ભાવ નીચે આવતા રૂપિયા પરનું દબાણ પણ ઘટ્યું હતું. વધુમાં એફઆઇઆઈ પણ છેલ્લા બે દિવસથી એગ્રેસિવ વેચવાલીથી દૂર રહેતાં બજારમાં વેચાણો કાપવાના કામકાજ વધ્યા છે એમ એમએસએફઓના સૂત્રોનું કહેવું હતું. જેને કારણે નિફ્ટી વીઆઇએક્સ 7.9 ટકા ઘટીને 17.38ની સપાટીએ રહી હતી. નિફ્ટી વીઆઇએક્સ બે સપ્તાહની નીચી સપાટીએ સરકી હતી. છેલ્લા ત્રણ દિવસથી બજારમાં વેચવાલીનું દબાણ ઘટ્યું છે તેને જોતાં આગામી દિવસોમાં આંક 10,300થી 10,800ની રેન્જમાં રહેવાનો અંદાજ મૂકવામાં આવતો હતો. બેન્ચમાર્કની સાથે બ્રોડબેઇઝ આંકમાં સુધારો હતો. મિડ કેપ આંક 164 અને સ્મોલ કેપ આંક 241 પોઇન્ટ વધીને રહેતાં માર્કેટ બ્રેડથ પોઝિટીવ રહીને વધનાર 1770 શેરો સામે ઘટનાર 870 શેરો હતા. સેક્ટોરલ આંકમાં એનર્જી 1.9 ટકા, એફએમસીજી 0.8 ટકા, હેલ્થકેર 0.7 ટકા, ઇન્ડસ્ટ્રીઝ 1.3 ટકા, ટેલિકોમ 0.6 ટકા, ઓટો 0.7 ટકા, બેન્કેક્સ 1.2 ટકા, કેપિટલ ગુડ્ઝ 1.2 ટકા, ઓઇલ એન્ડ ગેસ 1.8 ટકા, પાવર 0.7 ટકા, રિયલ્ટી 1.4 ટકા વધીને રહ્યા હતા. વૈશ્વિક શેરબજારમાં સુધારાનો માહોલ હતો. માત્ર ચીનના શેરબજાર ચાર વર્ષની વધુ નીચી સપાટીએ સરક્યા હતા.